**Az előterjesztést megtárgyalták:**

- Gazdasági és Jogi Bizottság

- Városstratégiai, Idegenforgalmi és Sport Bizottság

***A határozati javaslatot törvényességi***

***szempontból megvizsgáltam:***

/: Dr. Károlyi Ákos :/

jegyző

ELŐTERJESZTÉS

Szombathely Megyei Jogú Város Közgyűlésének 2019. november 28-i ülésére

**Javaslat a VOLÁNBUSZ Zrt.-t érintő döntések meghozatalára**

**I.**

Tájékoztatom a Tisztelt Közgyűlést, hogy a helyi közösségi közlekedés ellátására az ÉNYKK Északnyugat-magyarországi Közlekedési Központ Zrt.-vel kötött közszolgáltatási szerződés 2019. december 31. napján lejár. A „Szombathely Megyei Jogú Város közigazgatási területén helyi, autóbusszal végzett, menetrend szerinti személyszállítási feladatok ellátására” pályázati eljárást folytattunk le. A pályázati kiírást a pályázat beszerzésének határidejéig, 2019. január 31. 1500 óráig egyedül, az ÉNYKK Északnyugat-magyarországi Közlekedési Központ Zrt. vásárolta meg. Az ÉNYKK Zrt. pályázatát 2019. március 11-én nyújtotta be. A pályázat bontására 2019. március 28-án került sor.

Az ÉNYKK ZRt. pályázatának érvényességének vizsgálata során megállapítást nyert, hogy a pályázati kiírás XV. alapján, a pályázaton való részvétel biztosítékaként előírt 5.000.000,- Ft összegű pályázati biztosítékot a pályázó nem fizette meg. Az átutalás teljesítését igazoló bankszámlakivonatot vagy a bankgarancia nyújtására vonatkozó dokumentumot a pályázatához nem csatolta. A pályázati kiírás XIX. b) alapján érvénytelen az ÉNYKK Zrt. pályázata, mivel a Pályázó a pályázati biztosítékot nem bocsátotta rendelkezésre.

A jelenleg érvényes közszolgáltatási szerződés 2019. december 31. napjáig hatályos. A személyszállítási szolgáltatásokrólszóló 2012. évi XLI. törvény szerint a közlekedési szolgáltató kizárólag közszolgáltatási szerződés keretében bízható meg. A közszolgáltatási szerződést e törvény pályázatra vonatkozó szabályai szerint kell megkötni. Az 1370/2007/EK rendelet 7. cikk (2) bekezdése szerint az ellátásért felelősnek legalább egy évvel az ajánlati felhívás közzététele előtt, vagy egy évvel a közvetlen odaítélés előtt az Európai Unió Hivatalos Lapjában legalább a következő információkat kell közzétennie: az

illetékes hatóság neve és címe; a tervezett odaítélési mód; az odaítélés tárgyát képező lehetséges szolgáltatások és területek.

A közösségi közlekedési szolgáltatás elvégzésére a szolgáltató közvetlen módon is megbízható a személyszállítási szolgáltatásról szóló törvény 24. § (4)-(5) bekezdései alapján, ha a pályázati vagy ajánlatkérésen alapuló eljárás megfelelő pályázat, illetve ajánlat hiányában eredménytelenül zárult. A közszolgáltatási megbízás vagy elrendelés elegendő időtartamra, de legfeljebb 2 évre szólhat.

Az ÉNYKK Zrt. 2019. szeptember 30-án beolvadt a VOLÁNBUSZ Zrt.-be, a beolvadással megszűnt társaság jogutódja a VOLÁNBUSZ Közlekedési Zrt. (1091 Budapest, Üllői út 131.). A jelenlegi szolgáltató 2019. évre 400 millió forint prognosztizált veszteségtérítés mellett vállalta, hogy a 2019. január 1. napjától elfogadott menetrend szerint ellátja a helyi közösségi közlekedési szolgáltatást 1 évre, 2020. december 31-ig. Az előterjesztés mellékletét képezi a megállapodás-tervezet (1. melléklet).

Javaslom a Tisztelt Közgyűlésnek, hogy az Önkormányzat a VOLÁNBUSZ Zrt.-vel 1 év időtartamra kössön közszolgáltatási szerződést a jelenleg hatályos közszolgáltatási szerződéssel megegyező feltételrendszernek megfelelően.

A törvényben előírt pályázat lebonyolítása érdekében javaslom, hogy a menetrend szerinti személyszállítás- közszolgáltatás pályázati kiírás (2. melléklet) feltételrendszerét meghatározó 74/2018.(IV.26.) Kgy. sz. határozat alapján elkészített pályázati kiírás és felhívás változatlan tartalma szerint kerüljön sor az Európai Unió Hivatalos Lapjában a szükséges közzétételre.

Javaslom továbbá a Tisztelt Közgyűlésnek, kérje fel szolgáltatót annak vizsgálatára, hogy milyen műszaki megoldással lehetséges a gépjárműpark gazdaságos átalakítása ahhoz, hogy az környezetbarát legyen.

**II.**

Az ÉNYKK Zrt. a közszolgáltatási szerződés alapján, az eddigi gyakorlatoknak megfelelően elkészítette a Szombathely Megyei Jogú Város közösségi közlekedéséről szóló értékelő beszámolót. A Közgyűlés a 221/2019. (IV.30.) Kgy. sz. határozata alapján a Dialog Plusz Audit Könyvvizsgáló Kft. elkészítette a szombathelyi személyszállítás 2018. évi bevételeinek és ráfordításainak elszámolását tartalmazó független könyvvizsgálói jelentést. A könyvvizsgáló jelentése értelmében a pénzügyi elszámolások alapján a korábbi 160.00 e Ft előlegen felül –a Közgyűlési határozat értelmében 2019. május 14-én utalt 219.446.837,- Ft előleget is beszámítva a 2018. év vonatkozásában az önkormányzat által a könyvvizsgálat alapján fizetendő különbözet 0,- Ft.

A Könyvvizsgáló véleménye szerint a szolgáltató által benyújtott elszámolás pénzügyi rendezésre és a 2018. év lezárásra alkalmas (3. melléklet).

Javaslom a Tisztelt Közgyűlésnek elfogadásra a Könyvvizsgáló által készített jelentést.

Kérem a Tisztelt Közgyűlést, hogy az előterjesztést megtárgyalni, és a határozati javaslatokat elfogadni szíveskedjen.

**Szombathely, 2019. november 20.**

**/: Dr. Nemény András :/**

**I.**

**HATÁROZATI JAVASLAT**

**….…./2019. (XI.28.) Kgy. számú határozat**

1. A Közgyűlés a helyi közösségi közlekedési szolgáltatás folyamatos biztosítása érdekében a személyszállítási szolgáltatásról szóló 2012. évi XLI. törvény 24. § (4)-(5) bekezdései alapján a VOLÁNBUSZ Zrt.-vel, 2020. január 1. és 2020. december 31. közötti időtartamra az előterjesztés mellékletét képező közszolgáltatási szerződést jóváhagyja.
2. A Közgyűlés felhatalmazza a Polgármestert a közszolgáltatási szerződés aláírására.
3. A Közgyűlés egyetért azzal, hogy a menetrend szerinti személyszállítás- közszolgáltatás pályázati kiírás feltételrendszerét meghatározó 74/2018.(IV.26.) Kgy. sz. határozat alapján elkészített pályázati kiírás és felhívás változatlan tartalma szerint kerüljön sor az Európai Unió Hivatalos Lapjában a szükséges közzétételre. Felkéri a Polgármestert az Európai Unió Hivatalos Lapjában történő közzététel megjelentetésére.
4. A Közgyűlés felkéri a szolgáltatót annak vizsgálatára, hogy milyen műszaki megoldással lehetséges a gépjárműpark gazdaságos átalakítása ahhoz, hogy az környezetbarát legyen.
5. A Közgyűlés felkéri a Polgármestert, hogy a vizsgálat eredményéről tájékoztassa a Közgyűlést.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** 1. pont: azonnal

2. pont: 2019. december 31.

3. pont: azonnal

4. pont: azonnal

5. pont: 2020. május 31.

**II.**

**Határozati Javaslat**

**…./2019. (XI.28.) Kgy. számú határozat**

A Közgyűlés az ÉNYKK Zrt. által készített 2018. évi helyi közlekedés bevételei és ráfordításai elszámolásának felülvizsgálatáról szóló tájékoztatást megtárgyalta, és elfogadja a Könyvvizsgáló által készített jelentést.

**Felelős:** Dr. Nemény András polgármester

Horváth Soma alpolgármester

Dr. Horváth Attila alpolgármester

Dr. Károlyi Ákos jegyző

(A végrehajtás előkészítéséért:

Kalmár Ervin, a Városüzemeltetési és Városfejlesztési Osztály vezetője

Stéger Gábor, a Közgazdasági és Adó Osztály vezetője)

**Határidő:** 1. pont: azonnal